
	Noteikumu projekts
23. Aģentūras koordinētā projekta īstenošanai tā no ārvalsts finansētāja saņem finansējumu projekta īstenošanai, vadības un administratīvajām izmaksām un papildu pieskaitāmajām izmaksām. Visus ar projekta īstenošanu saistītos attiecināmos izdevumus sedz no projekta īstenošanai saņemtajiem līdzekļiem atbilstoši projekta līgumā noteiktajām izdevumu likmēm vai limitiem. Ieņēmumus aģentūra izlieto attiecīgā projekta īstenošanai un citu ar attīstības sadarbības funkciju un kapacitātes celšanu saistītu pasākumu īstenošanai.
	Iebildums
Eiropas Savienības un citu starptautisko organizāciju finansētajos projektos ir paredzētas pieskaitāmās vai netiešās izmaksas (angļu val. - overheads vai indirect costs). To apmērs katrā projektā var būt citāds, bet pārsvarā tās sastāda 7% no piešķirtā finansējuma apjoma. Projektu īstenošanas laikā pieskaitāmās izmaksas tiek proporcionāli sadalītas starp iesaistītajiem partneriem. Pieskaitāmajām  izmaksām ir administratīvs, tehnisks un loģistikas raksturs, tās tiek attiecinātas uz saņēmēja (organizācijas) pamatdarbības nodrošināšanu, un tāpēc šīs izmaksas nevar pilnībā iekļaut projekta tiešajās izmaksās. Pieskaitāmās izmaksas ir saistītas ar projekta īstenošanai nepieciešamo infrastruktūru, kas saistīta ar organizācijas vispārējo darbību, piemēram, ēku un iekārtu nomu vai nolietojumu, ūdeni/gāzi/elektrību, apkopi, tīrīšanu, apdrošināšanu, izejmateriāliem, biroja aprīkojumu, piemēram, toneris, papīrs, kancelejas preces, sakaru un savienojuma izmaksas (tālrunis, internets), pasta izdevumi, kā arī izmaksas, kas saistītas ar administratīvo un finanšu pārvaldību, cilvēkresursiem, apmācībām, juridiskajām konsultācijām, lietvedību, IT u.c.

Iestādēm, kuru darbības pamatmērķis ir nodrošināt dažādu fondu un ārvalstu finanšu instrumentu piešķirto līdzekļu administrēšanu, pieskaitāmās izmaksas var nebūt izšķirošs faktors, lai piedalītos kādā projektā. Tomēr, virknei organizāciju, piemēram, augstskolām vai privāto tiesību juridiskajām personām, pieskaitāmās izmaksas ir nozīmīgs finansējuma avots, kas ir nepieciešams organizācijas darbības nodrošināšanai un līdz ar to arī projektu sekmīgai norisei. Tādējādi, lūdzam noteikumu 23. punktā norādīt, ka projektā saņemtais finansējums, tai skaitā pieskaitāmās izmaksas, tiek proporcionāli sadalīts visām projektā iesaistītajām organizācijām.

